AARHUS: Det bliver en anderledes Netto, som borgerne i Aarhus kan møde, når de fra 30. august går på indkøb i deres Netto i Veri Centeret.

Netto-butikken er nemlig den allerførste i Jylland, som åbner med Nettos helt nye butikskoncept, der skal løfte hele indkøbsoplevelsen. Butikken adskiller sig fra en typisk Netto, idet både indretning og udseende har fået et gennemgribende løft.

Derudover vil butikken opleves anderledes, da alt fra musik og varer til indkøbsvognene er opdateret.

- Vi har ganske enkelt revitaliseret hele vores butikskoncept, som har fået en gennemgribende makeover. Kernen i vores nye koncept vil stadig være det, som kunderne kender: Nemlig gode varer til de bedste priser. Men med vores nye koncept vil vi i endnu højere grad gerne skabe butikker, som det er rart at være i for kunder og medarbejdere, siger Michael Løve, der er direktør i Netto, i en pressemeddelelse.

Kernen i butiksoplevelsen tager afsæt i Nettos danske og skandinaviske rødder, og udover nye farver har den nye butik også en særlig indretning.

Således spiller frugt- og grønt-afdelingen en mere bærende rolle, ligesom de såkaldte convenience-varer får sin egen sektion, så det er let at finde de nemme måltider. Samtidig har butikken færre af de klassiske spot-varer. 300 nye varer er i stedet tilføjet til det faste sortiment.

Butikschefen i den nye Netto-butik hedder Jørn Krag Pedersen, og han glæder sig meget til at byde kunderne indenfor i den helt nye butik.

- Vi glæder os meget til at åbne fremtidens discountbutik, og så endda den allerførste i Jylland. Det er ingen hemmelighed, at den gamle butik trængte til at blive frisket op, men det bliver en komplet anden Netto-butik, kunderne kommer til at møde. For det første er butikken næsten dobbelt så stor, der er nu direkte adgang fra parkeringspladsen, og så er butikken i endnu højere grad indrettet efter kundernes ønsker, siger han.